Diari Oficial de la Generalitat Valenciana


Sumari del DOGV 5844, del 08-09-2008 (2008/10109)

ACORD de 30 de juliol de 2008, entre la Conselleria de Justícia i Administracions Públiques de la Generalitat i l'Ens Prestador de Servicis de Certificació Electrònica de la Comunitat Valenciana, de comanda de gestió per a la execució d' actuacions del pla Avança durant l'exercici 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5844

Data del DOGV
:   08-09-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/10472


Data del document
:   30-07-2008

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * cooperació administrativa
    * comunicació de dades
    * telecomunicació
    * administració regional
    * delegació de poders
    * competència administrativa
    * signatura electrònica

ACORD de 30 de juliol de 2008, entre la Conselleria de Justícia i Administracions Públiques de la Generalitat i l'Ens Prestador de Servicis de Certificació Electrònica de la Comunitat Valenciana, de comanda de gestió per a la execució d' actuacions del pla Avança durant l'exercici 2008. [2008/10990]  
Acord de comanda de gestió entre la Conselleria de Justícia i Administracions Públiques de la Generalitat i l'Ens Prestador de Servicis de Certificació Electrònica de la Comunitat Valenciana per a l'execució d'actuacions del pla Avança durant l'exercici 2008  
València, 30 de juliol de 2008  
Reunits  
D'una banda, Fernando de Rosa Torner, conseller de Justícia i Administracions Públiques, en exercici de les atribucions ordinàries que té assignades com a òrgan de contractació dins de l'esmentada Conselleria, en virtut dels articles 12.1 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i 28.l), de la Llei 5/1983, de 30 de desembre, del Consell.  
I, de l'altra, Ignacio Gómez-Ferrer Bonet, major d'edat, amb DNI número 85.303.371 T, en nom i representació de l'Ens Prestador de Servicis de Certificació Electrònica de la Comunitat Valenciana, d'ara en avant Autoritat de Certificació de la Comunitat Valenciana o ACCV, amb CIF O1072714Q, creat per Llei 14/2005, de 28 de desembre, de la Generalitat, i els Estatuts del qual van ser aprovats per Decret 149/2007, de 7 de setembre, del Consell, com a gerent de l'esmentat Ens, segons Decret 172/2007, de 5 d'octubre, del Consell, pel qual es nomena gerent de l'Ens Prestador de Servicis de Certificació Electrònica de la Comunitat Valenciana, i facultat per a la firma del present acord en virtut de la delegació consignada en l'article 1, lletra a), de la resolució de 25 d'abril de 2008, del president de l'Ens Prestador de Servicis de Certificació Electrònica de la Comunitat Valenciana, per la qual es deleguen determinades competències en el gerent de l'Ens.  
Exposen  
El 27 juliol de 2006 es va subscriure entre el Ministeri d'Indústria, Turisme i Comerç i la Generalitat el Conveni de Col·laboració per al desplegament del Pla AVANÇA a la Comunitat Valenciana, del qual, en l'àmbit de la Generalitat, competix a la Conselleria de Justícia i Administracions Públiques, a través de la Direcció General de Modernització de la Secretaria Autonòmica d'Administracions Públiques, la seua aplicació i execució efectives.  
Per Resolució de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, es disposa la publicació de l'Addenda al Conveni Marc de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Programa de Difusió del DNI electrònic, en l'àmbit del Pla Avança, subscrit el 23 de novembre de 2007 (d'ara en avant, l'Addenda DNI-e), dins del qual es preveuen determinades actuacions, desplegades en l'annex:  
En l'Actuació 1, «Adaptació dels sistemes d'informació de les administracions públiques valencianes al DNI-e», queda directament vinculada l'ACCV en tant que és l'organisme encarregat de l'establiment i desplegament de les mesures per a promoure i facilitar la integració dels certificats digitals en els servicis telemàtics que presten o prestaran les administracions públiques valencianes. L'execució dels objectius d'esta actuació, establits en eixe annex, estan realitzats en l'actualitat íntegrament per part de l'ACCV, en règim de descentralització i especialització funcional per raó de dita matèria.  
En l'Actuació 2, «Difusió del DNI-e a la Comunitat Valenciana», per idèntiques raons assenyalades en l'anterior paràgraf, resulta també clara la vinculació entre el seu contingut, la seua eficient implementació i compliment convenial, així com la imputació de la seua efectiva realització a l'entitat especialitzada a la Comunitat Valenciana en relació amb l'acreditació electrònica avançada. En concret, a més a més, i en seu de formació, l'Addenda DNI-e també cita expressament a l'ACCV.   
El finançament d'ambdues actuacions, per imports inicials respectius de 480.000,00 i 113.205,00 euros (en total, 593.205,00 euros), segons l'Addenda DNI-e, correspon íntegrament al Ministeri d'Indústria, Turisme i Comerç, per a la seua aplicació fins a finals de l'exercici 2008.   
En execució de les obligacions derivades de l'Addenda DNI-e, el Ministeri d'Indústria, Turisme i Comerç va transferir a la Generalitat els fons corresponents al seu finançament el 31 de desembre de 2007, segons consta acreditat per la Tresoreria de la Generalitat, i es va realitzar la imputació pertinent en el pressupost d'ingressos de la Generalitat referit al 2008, així com la seua aplicació als capítols 2 i 6 de despesa del programa pressupostari 33.73.84.411.78, AVANTIC, dels pressupostos de la Generalitat per al 2008.  
D'acord amb la clàusula sisena («Contractes, convenis i altres acords per a l'execució del Conveni»), del Conveni de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenrotllament del Pla Avança, subscrit el 27 de juliol de 2006 (al qual remet el paràgraf primer de la clàusula quarta de l'Addenda DNI-e), «el responsable d'execució de cada una de les actuacions establirà els contractes, convenis, acords, etc., necessaris per a la seua execució, en la part finançada per les administracions públiques, amb aplicació quan siga procedent del Text Refós de la Llei de Contractes de dites Administracions en els termes dels articles 11 i concordants de la dita Llei».   
Per la seua banda, l'esmentada clàusula quarta de l'Addenda DNI-e permet, mitjançant l'institut de la comanda de gestió, l'execució dels compromisos consignats en ella, a través d'un ens de dret públic, com és el cas de l'ACCV. Específicament, determina el sotmetiment a l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i a l'article 3.1.l, del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
A més, el present acord s'entronca directament dins del compliment dels mandats consignats en l'article 19 de l'Estatut d'Autonomia de la Comunitat Valenciana. Singularment, pretén contribuir a la consolidació de la Societat Tecnològica i del Coneixement entre els ciutadans i societat civil de la Comunitat Valenciana a través de l'impuls de mesures i polítiques actives des de la Generalitat que facen efectiu el dret d'accés de la ciutadania valenciana a les noves tecnologies i que impulsen la formació, ús, sensibilització i conscienciació dels ciutadans, empreses i administracions públiques en matèria de tecnologies de la informació i la comunicació.   
L'impuls de la identitat digital i l'estímul de la incorporació de la seguretat de les comunicacions telemàtiques en les organitzacions constituïx un factor crític per a garantir la necessària confiança tecnològica i, amb això, establir les bases per a l'increment de la qualitat, tant de la prestació de béns i servicis, com de l'atenció a la ciutadania i, per tant, per a augmentar la competitivitat de les organitzacions públiques.  
Per la seua banda, raons d'eficàcia així com el fet que l'ACCV disposa dels mitjans tècnics idonis aconsellen que la Conselleria encomane la gestió de les actuacions assenyalades al dit ens de dret públic dependent de la Generalitat a través d'eixa mateixa Conselleria que realitza la comanda de gestió, d'acord amb l'habilitació legal consignada en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En atenció a tota la fonamentació, tant fàctica com jurídica, exposada anteriorment, ambdues parts estimen convenient subscriure el present Acord amb plena subjecció a les prescripcions contingudes en el Conveni de Col·laboració entre el Ministeri d'Indústria, Turisme i Comerç i la Generalitat per al desenrotllament del Pla AVANÇA en la Comunitat Valenciana, subscrit el 27 de juliol de 2006, així com en l'Addenda DNI-e, de data 23 de novembre de 2007, i en la resta de normativa aplicable, i conforme amb les següents  
Clàusules  
Primera. Objecte de la comanda de gestió  
1. El present acord té com a objecte la regulació de la comanda de gestió, per part de la Conselleria de Justícia i Administracions Públiques de la Generalitat, a l'ACCV, per a la realització de totes les activitats de caràcter material, tècnic i de servicis consignades i derivades de les Actuacions 1 (Adaptació dels sistemes d'informació de les administracions públiques valencianes al DNI-e) i 2 (Difusió del DNI-e a la Comunitat Valenciana) de l'Addenda DNI-e, de data 23 de novembre de 2007, al Conveni de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Pla Avança, subscrit el 27 de juliol de 2006, i que figuren en l'annex I al present acord.  
La present comanda de gestió no suposa cessió de titularitat de la competència ni dels elements substantius del seu exercici, i és responsabilitat de la Generalitat, a través dels òrgans competents de la Conselleria de Justícia i Administracions Públiques, en concret, de la Direcció General de Modernització, dictar aquells actes o resolucions de caràcter jurídic que donen suport o en els que s'integre la concreta activitat material objecte de la present comanda.  
2. L'ACCV, per a l'execució i desplegament de l'objecte inclòs en el present acord, se subjectarà a les directrius tècniques emanades de la Direcció General de Modernització de la Secretaria Autonòmica precitada, de la Conselleria de Justícia i Administracions Públiques, sense perjuí del que establix la clàusula sisena.  
Així mateix, la Direcció General de Modernització donarà la següent assistència tècnica a les actuacions del present acord a través de les plataformes i aplicacions que es consideren necessàries per a la seua gestió: Call centre, plataforma e-formació, Web de promoció, aplicacions d'assignació i gestió de recursos, gestió de la qualitat, gestió del coneixement, i altres d'anàloga significació.  
Segona. Finançament de la comanda de gestió  
L'aportació econòmica de la Generalitat a l'ACCV per al finançament de la comanda de gestió de les actuacions assenyalades en l'anterior clàusula és de 593.205,00 euros, inclosos tots els tributs i la resta de despeses que siguen aplicables, les quals s'abonaran a càrrec dels següents capítols pressupostaris del programa 79.58.13.438.76, AVANTIC, dels pressupostos de la Generalitat per a l'exercici 2008:  
a) A càrrec del capítol 6, projecte d'inversió DI380, 336.000,00 euros, destinats exclusivament a l'execució de l'Actuació 1 de l'Addenda DNI-e.  
b) A càrrec del capítol 2, un import global de 257.205,00 euros, dels quals 144.000,00 euros es destinaran a la resta de l'execució de l'Actuació 1 i 113.205,00 euros a l'execució íntegra de l'Actuació 2, de l'Addenda DNI-e.  
Els fons assenyalats provenen de transferències del Ministeri d'Indústria, Turisme i Comerç.  
Tercera. Justificació de la comanda i pagament del finançament  
L'ACCV facturarà, abans del 31 de desembre de 2008, a la Direcció General de Modernització de la Conselleria de Justícia i Administracions Públiques per la realització de l'objecte de la present comanda de gestió. A la factura o factures que gire a l'esmentat òrgan directiu acompanyarà una memòria tècnica explicativa i detallada justificativa de la realització de les activitats per les quals es factura, amb indicació clara de la imputació de les despeses a les activitats i d'estes a cada una de les dues actuacions de l'Addenda DNI-e que es financen en esta comanda de gestió.  
Quarta. Obligacions en la contractació de l'Autoritat de Certificació de la Comunitat Valenciana  
En les seues contractacions amb tercers per a la realització de les activitats d'este acord, l'ACCV se subjectarà, a més de a la normativa de creació i reguladora de la dita entitat, també a la legislació en matèria de contractes de les Administraciions Públiques.  
Cinquena. Rescissió  
1. La Conselleria de Justícia i Administracions Públiques podrà procedir a la rescissió del present acord si durant la seua vigència no s'executa qualsevol de les prestacions, actuacions o contingut, d'acord amb les prescripcions que arreplega, o si l'ACCV incomplira qualsevol de les seues clàusules o obligacions o destinara el finançament establit en el present acord a fins diferents dels establits.  
2. Específicament, si l'ACCV no invertira el total del finançament transferit per a la realització de les actuacions contingudes en este acord o no poguera justificar-la en la seua integritat, a més de ser creditor tan sols a la quantitat realment invertida i justificada, haurà de reintegrar, així mateix, a la Generalitat els interessos i la resta de quantitats que li exigisca a esta l'administració General de l'Estat per incompliment total o parcial de les obligacions derivades de l'execució de les activitats incloses en les Actuacions 1 (Adaptació dels sistemes d'informació de les administracions públiques valencianes al DNI-e) i 2 (Difusió del DNI-e en la Comunitat Valenciana) de l'Addenda DNI-e i que coincidixen plenament amb el contingut objectiu del present acord.  
Sisena. Comissió de Seguiment  
1. A fi d'assegurar un adequat control i seguiment de l'objecte, actuacions, contingut i execució del present acord, i sense perjuí de les competències corresponents als òrgans homòlegs previstos en el Conveni de Col·laboració entre el Ministeri d'Indústria, Turisme i Comerç i la Generalitat per al desenrotllament del Pla AVANÇA en la Comunitat Valenciana, així com en la clàusula sisena de l'Addenda DNI-e, s'establix una Comissió de Seguiment composta per:  
a) El director general de Modernització de la Conselleria de Justícia i Administracions Públiques de la Generalitat, qui la presidirà.  
b) Dos caps d'Àrea de la mencionada Direcció General de Modernització.  
c) El gerent de l'ACCV.  
d) Dos tècnics de l'ACCV.  
A les reunions de la Comissió de Seguiment podran ser invitats, a proposta del director general de Modernització, els membres de la Comissió Bilateral prevista en el Conveni de Col·laboració entre el Ministeri d'Indústria, Turisme i Comerç i la Generalitat per al desplegament del Pla AVANÇA a la Comunitat Valenciana.  
2. Seran funcions de la Comissió de Seguiment:  
a) Realitzar la supervisió, seguiment i avaluació material i financera dels treballs i accions previstos en el present acord.  
b) Interpretar el contingut del present acord i la seua aplicació.  
c) Qualssevol altres previstes en el present acord o que s'encaminen al seu compliment o al seu desplegament, d'acord amb els interessos de les parts.  
Setena. Col·laboració amb l'Oficina AVANTIC  
L'ACCV col·laborarà amb l'Oficina Avantic dependent de la Direcció General de Modernització, a fi d'aconseguir oferir de manera fidel, àgil, senzilla, gràfica, multidimensional i completa la informació que es derive de l'execució de les actuacions contingudes en el present acord.  
Vuitena. Informació, documentació i revisió de les activitats.  
Sense perjuí d'allò que s'ha assenyalat en la clàusula anterior, la Direcció General de Modernització podrà requerir a l'ACCV en qualsevol de les fases de l'Acord tota la informació i documentació que estime convenient en relació amb el desplegament de les activitats finançades a fi de comprovar el regular compliment d'estes així com de l'execució del present acord.  
Tota la documentació generada per la realització del present acord estarà a disposició de la Intervenció General de la Generalitat i de la Sindicatura de Comptes, així com dels òrgans de control homònims en l'administració General de l'Estat, sense perjuí d'altres controls que legalment corresponguen.  
Així mateix, i en la mesura del contingut previst en el Conveni de Col·laboració entre el Ministeri d'Indústria, Turisme i Comerç i la Generalitat per al desenrotllament del Pla AVANÇA a la Comunitat Valenciana, així com en la clàusula sisena de l'Addenda DNI-e, s'haurà de retre compte de l'execució del present acord, així com de les propostes per a la seua modificació o revisió, al delegat o a la Comissió Bilateral previstos en aquell, segons corresponga.  
Novena. Disponibilitat del contingut d'este acord i dels seus resultats com a demostradors, per a la seua difusió.  
El contingut d'este acord podrà ser utilitzat per la Conselleria de Justícia i Administracions Públiques, per qualsevol dels seus òrgans superiors o directius, pel Ministeri d'Indústria, Turisme i Comerç i per l'ACCV per a altres iniciatives, projectes, convenis i tots aquells actes i esdeveniments que suposen un bon ús de l'Acord.  
Deu. Referències a les administracions.  
En totes les activitats objecte d'este acord així com en els projectes que s'implementen i resultats derivats de la seua execució s'haurà d'incloure:  
1) La menció de l'execució de la Generalitat, el seu logotip institucional i al seu planejament estratègic AVANTIC, així com a les pàgines web www.gva.es i www.avantic.es .  
2) La menció del finançament del Ministeri d'Indústria, Turisme i Comerç, el seu logotip, el del Pla AVANÇA i l'adreça de la pàgina web d'este, www.planavanza.es.  
3) La menció de l'execució del projecte per l'ACCV, el seu logotip i adreça web www.accv.es .  
En l'annex II s'arrepleguen tots els logotips corresponents.  
Onze. Entrada en vigor i duració.   
El present acord començarà a produir efectes des de la data de la seua publicació en el Diari Oficial de la Comunitat Valenciana i tindrà una vigència que s'estendrà des de l'1 de gener fins al 31 de desembre de 2008, sense perjuí de poder-se prorrogar expressament per acord de les parts, si concorreguera una pròrroga de l'Addenda DNI-e de la que porta causa, i pel temps d'esta última.  
Dotze. Règim Jurídic  
El present acord de comanda de gestió es regix per l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 3.1.l, del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, per la qual cosa queda fora de l'àmbit d'aplicació de la dita norma, sense perjuí de l'observança dels seus principis per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del dret administratiu.  
La resolució de les controvèrsies que pogueren plantejar-se sobre la interpretació i execució del present acord hauran de resoldre's de mutu acord entre les parts, a través de la Comissió de Seguiment prevista en l'Acord, si fa el cas, dels firmants.  
I, en prova de conformitat es firma el present acord, en dos exemplars i en el lloc i la data assenyalats en l'encapçalament.  
El conseller de Justícia i Administracions Públiques: Fernando de Rosa Torner.  
El gerent de la Autoritat de Certificació de la Comunitat Valenciana: Ignacio Gómez-Ferrer Bonet.  
ANNEX I  
Contingut aplicable al present acord de les actuacions 1 (Adaptació dels Sistemes d'Informació de les Administracions Públiques Valencianes al DNI-e) i 2 (Difusió del DNI-e en la Comunitat Valenciana), de l'addenda al Conveni marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del programa de difusió del DNI electrònic, en l'àmbit del pla avança, subscrit el 23 de novembre de 2007  
Actuació 1  
Descripció i objectius que pretén aconseguir el desplegament de l'actuació  
- Integració del DNI-e amb llibreries criptogràfiques IDEES, desplegades i mantingudes per ACCV per a facilitar la integració i ús dels certificats digitals en les aplicacions utilitzades per la Generalitat i altres administracions i organitzacions.   
- Millora dels nivells de seguretat dels servicis de validació del DNI-e.  
- Integració del DNI-e en pàgines d'autoservici d'ACCV.  
- Millora de la disponibilitat de telecomunicacions.  
- Servici de consultoria per a la integració en aplicacions.  
- Anàlisi i catalogació de productes maquinari i programari.  
- Catalogació d'aplicacions de desplegament.  
- Pla de formació per a desenvolupadors i directors de projectes.  
- Adequació de les distintes llibreries, servicis i ferramentes realitzades per l'ACCV per a suportar el DNIe de forma nativa. Aplicacions desplegades utilitzant estes llibreries, tant de l'administració autonòmica com a local i, per tant, els propis ciutadans  
Mesurament amb indicadors al final del desplegament  
- Anàlisi de seguretat o auditoria periòdiques realitzades.  
- Sistemes de firewall i monitorització del servici implementats.  
- Introducció de sistemes de balanceig global dels servicis i control de càrrega dels CPDs  
- Ampliació de la capacitat de telecomunicació amb el CPD del MAP, junt amb l'electrònica precisa.  
- Test de productes maquinari i programari.  
- Nombre de catalogacions d'aplicacions.  
- Nombre de cursos on line i presencials realitzats  
Actuació 2  
Descripció i objectius que pretén aconseguir el desplegament de l'actuació  
- Elaboració i publicació de guies simples en paper d'ús del DNIe i els servicis de les administracions  
- Elaboració i publicació de guies online per a l'explicació detallada de l'ús dels servicis electrònics utilitzant certificats digitals  
- Col·laboració amb ajuntaments o responsables de servicis electrònics en campanyes de comunicació  
- Organització de congressos, fires i esdeveniments semblants, on poder comunicar amb la ciutadania  
- Revisió dels servicis de suport a l'usuari per a integrar els aspectes relacionats amb el DNI-e i aconseguir la màxima coordinació amb el Servici d'Atenció al Ciutadà del DNI-e  
- Inclusió d'apartats relacionats amb el DNI-e en la formació que impartix l'ACCV a través del Centre Virtual de Formació al Ciutadà i en cursos presencials  
Mesurament amb indicadors al final del desplegament  
- Esdeveniments en què es participe per a la difusió del DNI-e  
- Nombre d'alumnes que reben formació relacionada amb el DNI-e  
- Nombre d'incidències o consultes relacionades amb el DNI-e resoltes pels servicis de suport als usuaris  
ANNEX II  
LOGOTIPS